ଭାରତ ସରକାର ଇତିମଧ୍ୟରେ ଦେଶର ଯେଉଁ ୧୨୩ଟି ଜିଲ୍ଲାକୁ କରୋନା ବିଶେଷ ସଂକ୍ରମଣ ଜିଲ୍ଲା ଭାବେ ଚିହ୍ନଟ କରିଛନ୍ତି ତନ୍ମଧ୍ୟରୁ ଓଡ଼ିଶାର ଖୋର୍ଦ୍ଧା ଏବଂ ଭଦ୍ରକ ଅନ୍ୟତମ । ରାଜ୍ୟର ସମୁଦାୟ କରୋନା ପଜିଟିଭ ୬୦ ହୋଇଥିବା ବେଳେ ସେଥିମଧ୍ୟରୁ କେବଳ ଭୁବନେଶ୍ଵରରେ(ଖୋର୍ଦ୍ଧା ଜିଲା ଅନ୍ତର୍ଗତ) ୪୬ ଆକ୍ରାନ୍ତ ଅଟନ୍ତି । ଅତଏବ, ରାଜ୍ୟ ସରକାର ଭୁବନେଶ୍ଵରରେ କରୋନା ସଂକ୍ରମଣ ରୋକିବା ପାଇଁ ଏକ ବିଶେଷ ଯୋଜନା କାର୍ଯ୍ୟକାରୀ କରିବାକୁ ସ୍ଥିର କରିଛନ୍ତି । ଏହି ଯୋଜନା ଅନୁସାରେ ୧୮ ଏପ୍ରିଲରୁ ଆସନ୍ତା ଏକ ସପ୍ତାହ ମଧ୍ୟରେ କେବଳ ଭୁବନେଶ୍ଵରରେ ୫୦୦୦ କରୋନା ସାମ୍ପଲ ପରୀକ୍ଷଣ କରାଯିବ । ଓଡ଼ିଶା ସରକାରଙ୍କ ସ୍ଵାସ୍ଥ୍ୟ ଓ ପରିବାର କଲ୍ୟାଣ ବିଭାଗ ଦ୍ଵାରା ଏହି ପରୀକ୍ଷଣ ଅଗ୍ରାଧୀକାର ଭିତ୍ତିରେ ଆରମ୍ଭ ହେବ । ଅର୍ଥାତ, ପ୍ରାଥମିକ ପର୍ଯ୍ୟାୟରେ ଏହି ସମୟ ମଧ୍ୟରେ ବିଦେଶ ଯାତ୍ରାର ଇତିହାସ ଥିବା ବ୍ୟକ୍ତି ବିଶେଷ, ଦେଶ ମଧ୍ୟରେ କରୋନା ସଂକ୍ରମିତ ଅଞ୍ଚଳକୁ ଯାତ୍ରା କରିଥିବା ବ୍ୟକ୍ତି ବିଶେଷ, ଥଣ୍ଡା କାଶ ଅଥବା ଫ୍ଳୁ ରୋଗର ଲକ୍ଷଣ ଥିବା ବ୍ୟକ୍ତି ବିଶେଷ, କୋଭିଡ-୧୯ ରୋଗୀର ସଂଷ୍ପର୍ଶରେ ଆସିଥିବା ବ୍ୟକ୍ରି ବିଶେଷ ତଥା ବହୁବିଧ ଶ୍ଵାସ ସଂକ୍ରମଣ ଜନିତ ରୋଗର ଲକ୍ଷଣ ଥିବା ବ୍ୟକ୍ତି ବିଶେଷଙ୍କୁ ପ୍ରାଥମିକତା ଦିଆଯିବ । କ୍ୟାମ୍ପ ତଥା ଭ୍ରାମ୍ୟମାଣ ଭ୍ୟାନ ଜରିଆରେ ଏହି ପରୀକ୍ଷଣ କରାଯିବ । ଏହା ସାଙ୍ଗକୁ ପରୀକ୍ଷଣରେ ସହଯୋଗ କରୁ ନ ଥିବା ବ୍ୟକ୍ରି ବିଶେଷଙ୍କ ବିରୁଦ୍ଧରେ ଆଇନଗତ କାର୍ଯ୍ୟାନୁଷ୍ଠାନ ମଧ୍ୟ ନିଆଯିବ ।

ସରକାରୀ ପଦକ୍ଷେପ
ରାଜ୍ୟର କରୋନା ହଟସ୍ପଟ
ସମୟୋଚିତ ପଦକ୍ଷେପ
ଜନ ସଚେତନତା